Jä, chalt isch er gseh, dr  Bummel. Bummel? S'Ganze hett mr meh an d'Skiweekänd vo friener z'Wänge erinnert. S'hett gschneit und gstirmt und gschneit und gstirmt, nitt nur z'Basel, sondern au z'Laufe. Dorum sind mr au nitt so lang ummegloffe, sondern sind im Restaurant Central und im Kaffi Zemp hocke blybe. De jüngere Knorzi hett's Wätter nitt e so gsteert. Si sind uuse und statt pfyffe und drummle isch e grossi Schneeballschlacht agsait gseh. Am sächsi zoobe sind mr denn in Basel zrugg gseh. Dert hetts zwar nitt e soviel Schnee gha wie  z'Laufe drfir isch es mega-rutschig gseh. S'glainschte Gfell und scho sind d'Tamboure und d'Pfyffer-Reihe duurenand cho. Sisch gseh wie uff dr Kunschti. Z'Basel händ mr ai Dippel mit dr alte Garde (fir d'Nostalgiker d'Gniembbi) gmacht. Zämme sind mr d'Freie ab, wo ihre Name wirgligg verdient hett. Si isch absolut frei gseh. Bi däm Wetter isch fascht niemerts uuse go s'Defilee z'luege, zumool am Färnseh dr Ruggbligg glooffe isch. Do s'kalte Wetter e bitzeli mied gmacht hett, isch beraits au am nyni fertig gseh.  E satte Wettstai-Marsch vor em Stadtkäller und denne ab haim ins warme Bett. Beschte Dangg an d'Organisatore. Näggscht Joor hoffe mr wieder uff Suune-Schyn.